搵緊第二樣意思嘅話，請睇〈**松花江 (搞清楚)**〉。

|  |  |
| --- | --- |
|  | 呢版有滿文字母，部分作業系統、網頁瀏覽器需要特殊字母或符號嘅支援先睇到，否則可能出現未成連字嘅字母或其他符號。 |

座標: 47°42′22.1″N 132°31′6″E﻿ / ﻿47.706139°N 132.51833°E﻿ / 47.706139; 132.51833

**松花江**（粵拼：cung4 faa1 gong1；滿文：ᡠᠩᡤᠠᡵᡳ  
ᡠᠯᠠ，穆麟德：*sunggari ula*，意思係「天河／銀河」；普通話拼音：Sōnghuā Jiāng）係歐亞大陸嘅一條河，發源自長白山天池，係黑龍江最大嘅支流。佢流經中國東北吉林同黑龍江呢兩個省，貫通咗肥沃嘅東北平原北部。條江長1927 km。流域面積144萬3100平方公里，涉及嘅地盤有遼寧、黑龍江、吉林、內蒙。平均流量2463 m³/s。

南北朝時，條河嗌做**難水**（難讀困難嘅難；naan4 seoi2），遼金時，條河叫**混同江**（wan6 tung4 gong1），係一條東北向流入韃靼海峽嘅大河之名，後來松花江一詞退為係黑龍江嘅支流。元代時叫**宋瓦江**（sung3 ngaa5 gong1），明代宣德年間開始叫松花江，係宋瓦江嘅官話諧音。

地理
--

松花江係黑龍江最大嘅支流，長白山系嘅最高峯、長白山嘅山頂火口有個火山臼（天池），呢個就係佢嘅發源地，貫穿過原始林地帶後，喺吉林省地盤個方向係自東南流去西北。喺吉林省長春北面，佢同伊通河合流，然後匯入嘅係飲馬河，入到松嫩平原，之後，流到松原同白城（大安）時，松花江滙入咗嫩江，嫩江係自北向南流嘅，自呢度開始條河轉向東。

自滿洲國時期開始到1988年，同嫩江合流之前嘅松花江段叫做第二松花江（中文：第二松花江）。呢個區間長795公里，流域面積7萬8000平方公里。佢細過嫩江，嫩江長1370公里，流域面積29萬平方公里。因爲呢個原因，嫩江同第二松花江之間，邊個先係松花江嘅源流，有過爭論，但而家定咗長白山來嘅水流做源流位置。呢段江流喺啲山丘地形度，有水電潛能，已經有一啲水電站起好咗，如豐滿、紅石、白山。豐滿水力發電站形成咗個大壩湖，亦即松花湖，就喺呢個區間。

同嫩江合流後，佢就到咗吉林省同黑龍江省嘅邊境，呢度係東北平原，從呢度流入到黑龍江省，流過哈爾濱市區嘅北面，接住係，同呼蘭河合流嘅埞方開始，條河轉向東北。之後匯入牡丹江等大支流，入到三江平原嘅濕地地帶，松花江最後喺黑龍江省嘅同江合流入黑龍江，呢度附近係俄國國界。松花江長1927公里，流域面積144萬3100平方公里。冬季條江會凍結，入春時山上啲雪融解成水，條江達到最大流量。

歷史
--

哈爾濱市同松花江
流過吉林市嘅松花江
喺冬季完全凍結嘅松花江，位於哈爾濱市區北部
1864年，駐喺極東嘅俄國軍人彼得·吉拉璞虔（Пётр Кропо́ткин）探險呢度，對呢個流域搞地理科學嘅調查。滿洲話稱呼松花江做「鬆牙哩烏喇」（ᠰᡠᠩᡤᠠᠷᠢ  
ᡠᠯᠠ，拉丁轉寫：sunggari ula，官話音譯轉寫：松阿里烏喇），意思即係「天河」，入到呢笪地嘅俄人亦跟住稱呼條江叫「宋加哩」（俄文：**Сунгари**，拉丁轉寫：Sungari）。第二次世界大戰前嘅日本，特別係滿洲國時代嘅日本人之間，亦嗌呢條河做「宋牙哩」（日文：**スンガリ川***Sungari kawa*）。

松花江嘅下游係三江平原，佢畀黑龍江、烏蘇里江圍住，係中國最東端嘅地方，呢度接住俄國國境，曾經稱呼做「北大荒」，話佢係一大片荒野，但佢係10萬8900平方公里大嘅大濕地，係丹頂鶴、白枕鶴、東方白鸛等稀少鳥類、以及啲候鳥嘅繁殖地。喺滿洲國時代，呢度有開拓團進行開墾，二戰後，中國政府設咗集體農場同軍隊，搞農地開發，到咗文化大革命時，多數嘅都市青年，仲有所謂嘅反革命分子嘅人都下放到呢笪最偏遠嘅地，要佢哋從事開拓。就係噉，而家呢度稱呼做「北大倉」，係中國第一嘅穀倉地帶。另一方面，過度嘅農耕導致三江平原嘅一部分開始荒漠化，因爲濕地急劇減少，危及鳥類嘅存續，所以省政府爲咗保護殘存濕地，將荒漠化咗嘅農地復原，2001年以後禁止開墾三江平原。但係，今後嘅生態系統保護留低咗各種各樣嘅課題。

支流
--

松花江嘅主要支流除咗嫩江同呼蘭河外，仲有：頭道河、二道河（中文：二道河）、輝發河（中文：輝發河）、飲馬河（中文：飲馬河）、牡丹江、湯旺河（中文：湯旺河）、少陵河（中文：少陵河）、伊通河。

交通
--

因爲松花江喺北部位置，喺5個月嘅冬季期間條江會結冰（自11月尾到來年3月）。呢個係佢嘅缺點，但比起黑龍江，佢嘅結冰期短啲，所以水路嘅航行價值相比起黑龍江幹流要更高。哈爾濱係輪船航行嘅中心，啲中型船隻可以喺哈爾濱往下到河口嘅河段度行，江水豐富時期，啲細船有可能運航到吉林市附近，亦可以逆嫩江而上，利用水運去到齊齊哈爾。作爲航行到船嘅國際河川，佢係中國東北部嘅物流幹線。喺流域內有吉林、哈爾濱、佳木斯呢啲大城市，佢哋結合內航水運變成國際河港，佳木斯同埋同江佢哋可以通過黑龍江搞通往外海嘅海運。

污染事件
----

從以前開始，就有污染咗嘅水嘅流入問題。2005年11月，吉林市嘅石油化工廠爆炸，受佢影響，條江畀苯污染，令到下游嘅哈爾濱城給水中斷，仲影響到俄國，因爲啲污染物合流入黑龍江，直流到鄂荷次克海。呢次事故對飲用水同埋漁業帶來惡劣影響。

2010年7月，喺吉林省有上千桶化學品由於洪水而沖咗落條江度泄漏。呢啲桶裝住有毒嘅化學物質，如三甲基氯矽烷（英文：Trimethylsilyl chloride）、六甲基二矽氧烷（英文：Hexamethyldisiloxane），約每類170公斤。有一啲消息源話有啲桶同水接觸咗後爆咗炸。

都市
--

松花江流域嘅都市有：

* 哈爾濱
* 佳木斯
* 松原
* 吉林

橋樑
--

喺松花江度起咗7座大橋。

* 松花江公路大橋
* 松浦大橋
* 四環東江橋
* 四環臺大橋
* 松花江大橋
* 王萬鐵路橋
* 陽明灘大橋

睇埋
--

* 黑龍江省
* 吉林省
* 滿洲
* 長白山

攷
-

|  |  |
| --- | --- |
|  | 維基同享有多媒體嘅嘢：**Songhua River** |

1. ↑  〈天地圖〉. 原著喺2019年3月13號歸檔. 喺2018年7月25號搵到.
2. 1 2  《National Geographic Atlas of China（粵譯：中國國家地理圖集）》. 2008年. p. 36.
3. ↑  〈Main Rivers（粵譯：主要河流）〉. *National conditions*. 喺2018年7月26號搵到.
4. ↑  《寰球世界大百科事典》：〈松花江〉（韓文）
5. ↑  〈Water pollution in China alarming（粵譯：中國嘅水污染令人擔心）〉. *CCTV.com*. 2010年3月22號. 喺2018年7月30號搵到.
6. ↑  經濟合作及發展組織 (2007年). 《《OECD Environmental Performance Reviews China》（粵譯：經合組織評估中國嘅環境績效）》. OECD. p. 245. ISBN 9789264031159.
7. ↑  〈Khabarovsk Region prevents poisoned Sungari water from reaching Amur（粵譯：伯力地區阻止緊有毒嘅松花江水流入黑龍江）〉. 《莫斯科時報》. 2010年7月30號. 原著喺2012年3月18號歸檔. 喺2018年7月31號搵到.
8. ↑  〈Заградительные линии выставлены для перехвата бочек с химикатами（粵譯：啓動咗防線攔截啲化學毒品桶）〉. 《俄羅斯新聞社》. 2010年7月30號. 喺2018年8月1號搵到.
9. ↑  李東宇（이동우） (2011年11月7號). 〈한강의 많은 다리가 생각난 하얼빈 양명탄대교（漢諺：漢江의 많은 다리가 생각난 할빈 陽明灘大橋[[Category:有韓文嘅文章]]；粵譯：惗到漢江好多橋，哈爾濱陽明灘大橋）〉. 《朝鮮日報網誌新聞》. 喺2011年11月8號搵到. `{{cite web}}`: URL–wikilink conflict (help)CS1 maint: url-status (link)

|  |  |
| --- | --- |
| 權威控制 | 
* VIAF: 205145542512596640374
* LCCN: sh85130548
* NDL: 00637144

 |